钦定古今图书集成/方舆汇编/职方典/第1296卷 > 《广东风气》
## 钦定古今图书集成/方舆汇编/职方典/第1296卷 > 《广东风气》

《风土纪》：南中五六月长风，迄七月止。每发或三日，或
七日，大害农穑。冬月则北风暴发。《南越志》：南海熙安
间，多飓风。飓者，具四方之风也。或曰惧风，言布惧也
〈熙安与义宁抵界〉将发，则兆以断虹，时谓飓母。初则自东而
北，而西而南乃止。未至时三日，鸡犬为之不宁。既大
至，则林宇悉拔，覆舟杀稼。俗有“朝三晚七，昼不过一”
之谚，亦颇验云。宋张世杰覆舟时，乃五月四日也。《汉
书》：阳奥之地，少阴多阳。其人疏理，鸟兽希毛，其性耐
暑。《拔荒录》：岭南方盛夏，倏旸倏霁，虽大雨倾注，顷即
赫日，已复骤雨，故炎热甚于北土。自三月至于九月，
皆夏令也。旧志：濒海地卑土薄，阳澳之气常泄，阴湿
之气常甚，三者相抟，少寒多暑，故四时常花，隆冬无
雪，风则暮北而朝南，时则春寒而夏煖，甚至一日之
间，气候屡变，夏绵、冬葛者有之。语曰：“急脱急著，胜于
服药。”言气候不时也。村落依山者，草茅障翳，炎气蒸
郁，或生瘴疠。海滨之地，风气舒畅，则无此患。